Касьцёл Найсьвяцейшай Тройцы і кляштар кармэлітаў (Засьвір)

**Касьцёл Найсьвяцейшай Тройцы і кляштар кармэлітаў** — помнік архітэктуры пачатку XVIII стагодзьдзя ў Засьвіры. Знаходзіцца на паўднёва-ўсходняй ускраіне колішняга мястэчка. Касьцёл дзее, кляштар існаваў да 1832 году. Твор архітэктуры рэнэсансу. Аб’ект Дзяржаўнага сьпісу гістарычна-культурных каштоўнасьцяў Беларусі.

Комплекс складаецца з касьцёла, кляштарнага корпусу і брамы.

## Гісторыя

### Вялікае Княства Літоўскае
Драўляны кляштар кармэлітаў у Засьвіры фундаваў у 1697 годзе ашмянскі маршалак Крыштап Зяновіч і яго жонка Ядвіга (з Швыкоўскіх). Пад 1705 годам упамінаецца драўляны касьцёл. Мураваны касьцёл збудавалі ў 1713—1714 гадох. Будаваньне мураванага кляштарнага корпуса скончылася ў 1766 годзе.

### Пад уладай Расейскай імпэрыі
Па трэцім падзеле Рэчы Паспалітай (1795 год), калі Засьвір апынулася ў складзе Расейскай імпэрыі, касьцёл і кляштар працягвалі дзеяць. Па здушэньні вызвольнага паўстаньня (1830—1831) у 1832 годзе расейскія ўлады гвалтоўна ліквідавалі кляштар. Касьцёл пачаў дзеяць як парафіяльны. Па здушэньні нацыянальна-вызвольнага паўстаньня 1863—1864 гадоў расейскія ўлады перарабілі касьцёл пад царкву Урадавага сыноду Расейскай імпэрыі (Маскоўскай царквы).

### Найноўшы час
У 1919 годзе ўлады міжваеннай Польскай Рэспублікі вярнулі касьцёл каталікам. Па Другой сусьветнай вайне ў 1946 годзе савецкія ўлады зачынілі касьцёл, а кляштарны корпус прыстасавалі пад школу. У 1990 годзе будынак касьцёла вярнулі каталікам.

## Архітэктура

### Касьцёл
Касьцёл — помнік архітэктуры барока. Гэта 1-нэфавая 2-вежавая базыліка з паўкруглай апсыдай, накрытая высокім 2-схільным дахам (над апсыдай паніжаны і пераходзіць у конусападобны). У цэнтры да галоўнага фасада далучаецца невялікі барбакан. Дэкаратыўная аздоба канцэнтруецца на галоўным фасадзе: роўныя прастакутныя і паўцыркульныя нішы, трыкутны атыкавы франтон і фігурныя завяршэньні вежаў. Аконныя праёмы з лучковымі завяршэньнямі. 

Малітоўная заля перакрываецца драўляным корабавым скляпеньнем, апсыда — конхай. Над аркавым уваходам месьцяцца хоры, на якія вядуць вітыя ўсходы вежаў. У аркавай нішы апсыды стаіць 2-ярусны драўляны алтар. На левай сьцяне вісіць драўляны амбон. У галоўным алтары захоўваецца абраз «Найсьвяцейшая Тройца», у левым — «Сьвяты Язафат», у правым — «Найсьвяцейшая Панна Марыя».

### Кляштар
Кляштарны корпус далучаецца да касьцёла з паўночнага боку. Гэта П-падобны ў пляне 1-павярховы будынак, які ўтвараў каля касьцёла замкнёны ўнутраны дворык. Франтальны фасад галоўнага крыла вылучаўся ў цэнтры 4-калённым портыкам. Скляпеністыя кельлі злучаюцца працяглымі галерэямі.

## Галерэя

### Гістарычныя здымкі

Zaśvir, Karmelicki. Засьвір, Кармэліцкі (1900).jpg|каля 1900 г.
Zaśvir, Karmelicki. Засьвір, Кармэліцкі (25.10.1915).jpg|25 кастрычніка 1915 г.
Zaśvir, Karmelicki. Засьвір, Кармэліцкі (22.11.1915).jpg|22 лістапада 1915 г.
Zaśvir, Karmelicki. Засьвір, Кармэліцкі (1.12.1915).jpg|1 сьнежня 1915 г.


Zaśvir, Karmelicki. Засьвір, Кармэліцкі (06.1916).jpg|чэрвень 1916 г.
Zaśvir, Karmelicki. Засьвір, Кармэліцкі (1916).jpg|1916 г.
Zaśvir, Karmelicki. Засьвір, Кармэліцкі (1915-18).jpg|1915—1918 гг.
Zaśvir, Karmelicki. Засьвір, Кармэліцкі (J. Hoppen, 1930-39).jpg|Е. Гопэн, 1930-я гг.


### Сучасныя здымкі

Засвирь1.JPG|Агульны выгляд
Kasciol Sviatoj Trojcy (Zasvir).jpg|Касьцёл
Засвирь8.JPG|З боку апсыды
Засвирь4.JPG|Інтэр'ер


## Крыніцы

## Літаратура
* 

## Вонкавыя спасылкі

* 

Засьвір
Катэгорыя:Барочныя збудаваньні ВКЛ
Катэгорыя:Барочныя збудаваньні Беларусі
Катэгорыя:Засьвір